Kaneel maak melktert eg Suid-AfrikaansMelktertmeester-stel in Maroela se aanlyn winkel, Die Koöperasie In Suid-Afrika, en veral vir Afrikaanssprekendes, is melktert soos biltong, rugby en rooibostee – dit is deel van jou erfenis! Vandag is nasionale melktertdag en Maroela Media het gaan uitvind wat ŉ melktert eg Suid-Afrikaans maak. Riana Mulder, outeur van die resepteboek Deur dik en dun en die bestuurder van versamelings by die Erfenisstigting, sê baie lande in die wêreld het ŉ soort variasie van melktert wat eie is aan dié lande, maar dat Suid-Afrikaanse melktert uitgeken kan word aan die kaneel of kaneelsuiker wat bo-oor gestrooi word. “Dié soort vlatert kom oorspronklik van die Romeine af, maar wat dit Suid-Afrikaans maak is die kaneel of kaneelsuiker wat bo-oor gesprinkel word. Kaneel se geskiedenis strek terug na so ver as 2 000 jaar voor Christus, toe dié spesery van China na Egipte ingevoer is en sy pad heelwat later na Suid-Afrika gevind het,” sê Mulder. Daar word na kaneel verwys in die Bybel, omdat dit saam met wierook, mirre en goud van die kosbaarste geskenke was wat vir koning gebring is. “Omdat dit van so ver af gekom het, was dit baie duur en baie werd,” sê Mulder. Argieffoto Volgens Mulder was melktert ook in die tyd van Jan van Riebeeck baie bekend en is dié soetigheid geëet waar gereeld kermisse gehou is. “Dit is maar die geur van kaneel wat dit huiskos, trooskos en gemoedskos maak. Ek weet nie van ŉ mens op aarde wat nie van kaneel hou nie. Dit laat jou dink aan ŉ huislike, gesellige familiekuier. Dit is so deel van ons soos biltong en rugby,” sê Mulder. Mulder sê daar is verkillende weergawes van melktert, en dat elkeen sy of haar gunsteling-weergawe moet kies om vandag vir nasionale melktertdag te geniet. “Vir my is die kors van die melktert nogal deurslaggewend. Ek hou persoonlik nie baie van die gekoopte skilferkorsdeeg nie; vir my is die lekkerste melktertkors ŉ soet krummelkors: lekker bros met baie botter! En dan natuurlik ŉ lekker dik en romerige vulsel, en met baie kaneelsuiker bo-op,” sê hy. Of jy nou hou van ŉ melktert met ŉ skilferkors, ŉ krummelkors, ŉ korslose melktert, klein happie-melktertjies, met kaneel of kaneelsuiker op, dit maak nie saak nie. Een ding is seker, melktert is hier om te bly, en vandag vier ons presies dít!